TULONG PARA ITI PAMILIA | PANAGASAWA
Pannakibagay Kadagiti Katugangan
TI PROBLEMA
“No adda idi problemami nga agassawa, ibaga dayta ni baketko kadagiti nagannakna. Intono kuan, awagannak metten ni tatangna tapno balakadannak. Masuronak iti dayta!”—James. *
“Masansan nga ibaga ti katugangak a babai, ‘Mailiwak unayen iti barok!’ Iyes-estoriana no kua ti kinasingedda idi nga agina isu a makonsiensiaak ta nakiasawaak iti anakna a nakaigapuan ti lidayna!”—Natasha.
Posible kadi a maliklikan nga agbalin a problema ti agassawa ti problema ti agkatugangan?
TI MASAPUL A MAAMMUAM
Ti panagasawa ket panangbukel iti baro a pamilia. Kuna ti Biblia a no mangasawa ti maysa a lalaki, “panawannanto ti amana ken ti inana ket makitiponto iti asawana.” Kasta met laeng ti aramiden ti asawa a babai kadagiti nagannakna. No makiasawa, kuna ti Biblia a ti dua “maymaysadanton a lasag.” Maysadan a baro a pamilia.—Mateo 19:5.
Unaem ti asawam sakbay dagiti nagannakmo. “Ti maysa kadagiti kapatgan a masapul a sursuruen ti agassawa ket ti kanayon a panangpanunotda a maymaysada itan,” insurat ti mamalbalakad a ni John M. Gottman. “Tapno masursurom ti makikaykaysa iti asawam, baka masapul a pumanawkan iti poder ti nagannak ken kakabsatmo.” *
Mabalin a maikawa ti dadduma a nagannak. Kuna ti maysa nga agkabannuag nga asawa a lalaki: “Idi balasang pay ni baketko, kanayon nga ipangpangrunana ti kayat dagiti nagannakna. Idi nagkasarkamin, nakita ni nanangna a sabalin ti ipangpangruna ti anakda isu a narigatan a mangakseptar iti dayta.”
Mabalin a maikawa met ti dadduma a kakaskasar. “Mapilim ti agbalin a gagayyemmo idinto ta saanmo a mapili dagiti agbalin a katugangam,” kuna ti nadakamaten a ni James. “Kasla adda mangibagbaga iti, ‘Kayatmo man wenno saan, addan dua a kabbaro a gagayyemmo.’ Pagpungtotendaka man, kapamiliam idan!”
TI MABALINMO NGA ARAMIDEN
No agkontrakayo nga agassawa maipapan iti situasion a mainaig iti katugangan, pagreggetanyo ti agtinnunos a mangsolbar iti dayta. Iyaplikaryo daytoy a balakad ti Biblia: “Ikagumaam a saraken ti talna, ket surotem dayta.”—Salmo 34:14.
Tapno maaramidyo dayta, makatulong no usigenyo dagiti sumaganad a senario. Nupay naiparang ti tunggal senario sigun iti panangmatmat ti asawa a lalaki wenno babai, agpada nga agaplikar dagita kadakuada. Dagiti nadakamat a prinsipio ket makatulong tapno masolbaryo ti dadduma a problema maipapan kadagiti katugangan.
Kuna ni baketmo a kayatna a makatunosam koma a naimbag ni nanangna. Ngem para kenka, narigat a pakitunosan ti katugangam.
Padasem daytoy: Pagsaritaanyo ken baketmo ti problema, ken sisasaganakayo koma nga agpinnabus-oy. Ti problema ket saan a no ania ti panagriknam iti katugangam a babai, imbes ketdi, no ania ti panagriknam iti asawam—ti tao a nagkariam nga ayaten. Bayat ti saritaanyo, mangpanunotkayo iti maysa wenno dua nga espesipiko a pamay-an tapno mapasayaatmo ti relasionmo ken ni nanangna. Kalpasanna, aramidem dayta. Bayat a makitkita ni baketmo dagiti panagreggetmo, sigurado nga umuneg ti panagraemna kenka.—Prinsipio ti Biblia: 1 Corinto 10:24.
Kuna ni lakaymo a dagiti nagannakmo ti ad-adda a pagpagustuam ngem isuna.
Padasem daytoy: Pagsaritaanyo ken lakaymo ti problema ket ikagumaam a tarusan ti kapanunotanna. Siempre, saan a rumbeng a madanagan ni lakaymo no ipakpakitam met laeng ti maitutop a respeto kadagiti nagannakmo. (Proverbio 23:22) Ngem nalabit kasapulan latta nga ipanamnamam kenkuana—babaen kadagiti saom ken aramidmo—nga isu ti iyun-unam imbes a dagiti nagannakmo. No agtalek ni lakaymo, dinanto unayen marikna a dagiti nagannakmo ket kainnagawna iti atensionmo.—Prinsipio ti Biblia: Efeso 5:33.
Imbes a sika ti pagpabalakadan ni baketmo, dagiti nagannakna ti asitganna.
Padasem daytoy: Makisaritaka ken baketmo, ket mangaramidkayo kadagiti limitasion a pagnumuanyo. Ikagumaam ti agbalin a rasonable. Kanayon kadi a di umiso ti makisarita kadagiti nagannak maipapan iti maysa a problema? Kaano a mabalin a maitutop dayta? Saan nga agbalin a problema dayta no adda dagiti rasonable a limitasion a nagnumuanyo.—Prinsipio ti Biblia: Filipos 4:5.
^ par. 4 Nabaliwan dagiti nagan iti daytoy nga artikulo.
^ par. 9 Manipud iti libro a The Seven Principles for Making Marriage Work.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn